title: Το νομικό πλαίσιο των εξαγορών &amp; συγχωνεύσεων στην αγορά ενέργειας: μελέτη περίπτωσης η συγχώνευση των εταιριών GDF και SUEZ (ENGIE)
title: The EU regulatory framework of mergers and acquisitions in the energy market
titleType: AlternativeTitle
Creators: name: Βραχίμη, Τερέζα
Publisher: name: Πανεπιστήμιο Πειραιώς
Year: 2020
Subjects: subject: Εξαγορές
subject: Ενέργεια
subject: Συγχωνεύσεις

description: Στόχος της παρούσας εργασίας είναι να εξετάσει κατά πόσο το νέο ευρωπαϊκό ρυθμιστικό πλαίσιο που σταδιακά άρχισε να εφαρμόζεται στον τομέα της ενέργειας, ήδη από τα τέλη της δεκαετίας του ’90, κατά την οποία οι αγορές ενέργειας σε διάφορες χώρες – μέλη της ΕΕ, όπως το Ην. Βασίλειο, ξεκίνησαν σταδιακά να ανοίγουν και οι οποίες μέχρι τότε στο μεγαλύτερο βαθμό τους, ήταν μονοπωλιακού τύπου, επηρέασε τις συμφωνίες εξαγορών και συγχωνεύσεων στον τομέα αυτό. Αρχικά, θα κάνουμε μια ιστορική αναδρομή στην έναρξη της απελευθέρωσης της αγοράς ενέργειας, που έλαβε για πρώτη φορά χώρα στα μέσα της δεκαετίας του ’90, καθώς και στις πρώτες Οδηγίες της Ευρωπαϊκής Επιτροπής, αναφορικά με την απελευθέρωση αυτή και τους όρους υπό τους οποίους θα έπρεπε να εφαρμοστεί σε κάθε μια από τις χώρες – μέλη της. Η δεκαετία 2000 – 2010, υπήρξε όπως θα διαπιστώσουμε και στη συνέχεια, η πιο καθοριστική όσον αφορά την απελευθέρωση της αγοράς ενέργειας στην ΕΕ, καθώς με τη Συνθήκη της Λισαβώνας το 2007 και την ένταξη στην ΣΛΕΕ του άρθρου 194, η ενεργειακή πολιτική αναβαθμίστηκε expressis verbis σε πολιτική της Ευρωπαϊκής Ένωσης, αποτελώντας πλέον τομέα συντρέχουσας αρμοδιότητας με τα κράτη – μέλη της. Στη συνέχεια, θα αναφερθούμε στα είδη των εξαγορών &amp; συγχωνεύσεων και θα εξετάσουμε τα διαφορετικά κύματα αυτών, τα οποία ξεκινούν ήδη από το τέλος του 19ου αιώνα, προκειμένου να κατανοήσουμε πλήρως με ποια κριτήρια αυτά διακρίνονται ανά περίοδο. Αφού μελετήσουμε επίσης τα κίνητρα των Σ&amp;Ε, ώστε να διαπιστώσουμε τους διαφορετικούς λόγους για τους οποίους μια επιχείρηση μπορεί να επιλέξει να συγχωνευθεί με μια άλλη, αλλά και τους παράγοντες που μπορεί να επηρεάσουν την απόδοση των Σ&amp;Ε και τι είδους επιπτώσεις αυτές μπορεί να έχουν στο υπάρχον εργατικό δυναμικό μιας επιχείρησης, αλλά και στα διευθυντικά της στελέχη, θα επικεντρωθούμε στο θεσμικό πλαίσιο των εξαγορών και συγχωνεύσεων στην ευρωπαϊκή αγορά ενέργειας και πώς αυτό επηρέασε και σε τι βαθμό την επίτευξη μερικών από τα σημαντικότερα deals όλων των εποχών στον ενεργειακό τομέα. Τέλος, μέσα από τη μελέτη περίπτωσης ενός από τα μεγαλύτερα deals στην αγορά ενέργειας παγκοσμίως, της εξαγοράς του γαλλικού ενεργειακού «κολοσσού», Suez, από την επίσης γαλλική υπερδύναμη, Gaz de France, και τη μετέπειτα δημιουργία της διεθνούς εταιρίας παραγωγής ενέργειας και αερίου, GDF Suez, που από το 2016 μετονομάστηκε σε ENGIE, θα μπορέσουμε να δούμε και στην πράξη τα όσα θα έχουμε ήδη εξετάσει και ανωτέρω, το πώς δηλαδή μπορεί το καινούργιο ευρωπαϊκό θεσμικό πλαίσιο στην αγορά ενέργειας, αλλά και το ίδιο το άνοιγμα της αγοράς, να οδηγήσει ολοένα και περισσότερες μεγάλες εταιρίες στον κλάδο να επιθυμούν να ενώσουν τις δυνάμεις μεταξύ τους, ώστε να μπορούν να ανταπεξέλθουν στα νέα δεδομένα και στις αυξημένες απαιτήσεις της παγκόσμιας αγοράς στην οποία και στοχεύουν να εδραιωθούν και να αποκτήσουν κυρίαρχη θέση.